તેમણે બંનેને થોડેક દૂર ઊભા રહેવા સૂચવ્યું. પોતે મેદાનની બીજી તરફ જઈને બોમ્બની પિન ખેંચવા પ્રયાસ કર્યો અને બોમ્બ ફાટ્યો. હાથમાં જ વિસ્ફોટ. દૂર ઊભેલા સાથીદારોને પહેલાં તો તેનો અંદાજ જ ના આવ્યો, પછી ધડાકો સંભળાતા દોડી આવ્યા. જોયું તો ચારે બાજુ ધુમાડો અને જમીન પર ઢળી પડેલા ભગવતીચરણનું વીંધાયેલું લોહીલુહાણ શરીર. એક હાથ કોણીએથી કપાઈને દૂર ફેંકાઈ ગયો હતો. બીજા હાથની આંગળીઓ ઊડી ગઈ. પેટમાં કણી ઘૂસી જતાં આંતરડાં બહાર આવી ગયાં… પણ કોઈ ચિત્કાર નહીં.